Document ID: 32014D0250

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 29ης Απριλίου 2014
σχετικά με την τροποποίηση της απόφασης 2010/221/ΕΕ για την έγκριση εθνικών μέτρων με σκοπό την πρόληψη της εισόδου του ερπητοϊού των στρειδιών 1 μνar (OsHV-1 μVar) σε ορισμένες περιοχές της Ιρλανδίας και του Ηνωμένου Βασιλείου
[κοινοποιηθείσα υπό τον αριθμό C(2014) 2763]
(Κείμενο που παρουσιάζει ενδιαφέρον για τον ΕΟΧ)
(2014/250/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 2006/88/ΕΚ του Συμβουλίου, της 24ης Οκτωβρίου 2006, σχετικά με τις απαιτήσεις υγειονομικού ελέγχου για τα ζώα υδατοκαλλιέργειας και τα προϊόντα τους και σχετικά με την πρόληψη και την καταπολέμηση ορισμένων ασθενειών των υδρόβιων ζώων (1), και ιδίως το άρθρο 43 παράγραφος 2,
Εκτιμώντας τα ακόλουθα:
(1)
Η απόφαση 2010/221/ΕΕ της Επιτροπής (2) επιτρέπει σε ορισμένα κράτη μέλη να εφαρμόζουν περιορισμούς ως προς τη διάθεση στην αγορά και την εισαγωγή αποστολών υδρόβιων ζώων, ώστε να προλαμβάνεται η είσοδος ορισμένων ασθενειών στο έδαφός τους.
(2)
Τα κράτη μέλη μπορούν να εφαρμόζουν τους εν λόγω περιορισμούς υπό τον όρο ότι έχουν αποδείξει ότι το έδαφός τους ή ορισμένες οριοθετημένες περιοχές του εδάφους τους είναι απαλλαγμένες από τις ασθένειες αυτές ή έχουν θεσπίσει πρόγραμμα εκρίζωσης με σκοπό να επιτύχουν την απαλλαγή από τις ασθένειες αυτές.
(3)
Τα παραρτήματα I και ΙΙΙ της απόφασης 2010/221/ΕΕ περιέχουν κατάλογο περιοχών στην Ιρλανδία και στο Ηνωμένο Βασίλειο, για τις οποίες έχουν εγκριθεί εθνικά μέτρα με σκοπό την καταπολέμηση του ερπητοϊού των στρειδιών 1 μvar (OsHV-1 μVar).
(4)
Δεδομένου ότι εξακολουθούσε να θεωρείται ότι ο OsHV-1 μVar αποτελεί νεοεμφανιζόμενη νόσο, που περιβάλλεται από πολλές αβεβαιότητες, τα δε προγράμματα επιτήρησης που εγκρίθηκαν με την απόφαση 2010/221/ΕΕ δεν είχαν πλήρως αξιολογηθεί, η εκτελεστική απόφαση 2013/213/ΕΕ της Επιτροπής (3) επέτρεπε την εφαρμογή των περιορισμών που αφορούσαν τον ιό OsHV-1 μVar στις περιοχές αυτές μέχρι τις 30 Απριλίου 2014.
(5)
Από τις επί του παρόντος διαθέσιμες επιστημονικές γνώσεις προκύπτει ότι ο OsHV-1 μVar εξακολουθεί να είναι ο παράγοντας που ανιχνεύεται στα περισσότερα δείγματα που συλλέγονται από περιστατικά θνησιμότητας νεαρών ατόμων και γόνου στρειδιών, και ότι το συνολικό ποσοστό θνησιμότητας λόγω της ασθένειας αυτής μειώθηκε και σταθεροποιήθηκε κατά τη διάρκεια των δύο τελευταίων ετών. Επιπλέον, τα προγράμματα επιτήρησης για την Ιρλανδία και το Ηνωμένο Βασίλειο δείχνουν ότι υπάρχει σημαντικός αριθμός περιοχών παραγωγής στρειδιών του Ειρηνικού που έχουν παραμείνει απαλλαγμένες από την ασθένεια. Τα προγράμματα αυτά δείχνουν ότι η εφαρμογή των περιορισμών των μετακινήσεων που ισχύουν σήμερα ήταν αποτελεσματική. Ωστόσο, εξακολουθούν να υφίστανται ορισμένες αβεβαιότητες όσον αφορά την επιδημιολογία της ασθένειας και τα πλέον ενδεδειγμένα μέτρα που είναι αναγκαία για να εξασφαλιστεί η αποτελεσματική καταπολέμησή της. Συνεπώς, θεωρείται αναγκαία μια πιο ολοκληρωμένη επιστημονική αξιολόγηση της κατάστασης, συμπεριλαμβανομένης της έκδοσης νέας επιστημονικής γνώμης από την Ευρωπαϊκή Αρχή για την Ασφάλεια των Τροφίμων (ΕFSΑ).
(6)
Βάσει των διαθέσιμων επιστημονικών και επιδημιολογικών στοιχείων σχετικά με την εξέλιξη του ιού OsHV-1μVar στην Ένωση, και εν αναμονή της νέας επιστημονικής γνώμης της EFSA, είναι σκόπιμο να παραταθεί η περίοδος ισχύος των μέτρων που ισχύουν επί του παρόντος, σύμφωνα με τα οποία τα κράτη μέλη μπορούν να εφαρμόζουν ειδικούς περιορισμούς όσον αφορά τη συγκεκριμένη ασθένεια. Αυτή η περίοδος θα πρέπει να περιορίζεται σε δύο ακόμη έτη, έως τις 30 Απριλίου 2016.
(7)
Η εκτελεστική απόφαση 2014/12/ΕΕ της Επιτροπής (4) επιβεβαίωσε το καθεστώς απαλλαγής από ασθένειες, σε σχέση με τον ιό OsHV-1 μVar, των ακόλουθων περιοχών του Ηνωμένου Βασιλείου, μέσω της συμπερίληψής τους στο παράρτημα I της απόφασης 2010/221/ΕΕ: i) το έδαφος της Μεγάλης Βρετανίας εκτός από τις περιοχές Whitstable Bay στο Kent, Blackwater Εstuary στο Essex και Poole Ηarbour στο Dorset· ii) η περιοχή Larne Lough στο έδαφος της Βόρειας Ιρλανδίας· και iii) το έδαφος της νήσου Guernsey.
(8)
Σύμφωνα με τη δήλωση που κοινοποιήθηκε στην Επιτροπή από το Ηνωμένο Βασίλειο, το πρόγραμμα επιτήρησης για τον ιό OsHV-1 μVar αποδεικνύει το καθεστώς απαλλαγής από την ασθένεια, εξαιρουμένων των μολυσμένων περιοχών, και παύει πλέον να εφαρμόζεται όπως υποδεικνύεται στο παράρτημα III της απόφασης 2010/221/ΕΕ.
(9)
Η καταχώριση του Ηνωμένου Βασιλείου στο παράρτημα III της απόφασης 2010/221/ΕΕ θα πρέπει, συνεπώς, να απαλειφθεί.
(10)
Η απόφαση 2010/221/ΕΕ θα πρέπει να τροποποιηθεί αναλόγως.
(11)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Στο άρθρο 3α παράγραφος 2 της απόφασης 2010/221/ΕΕ, η ημερομηνία "30 Απριλίου 2014" αντικαθίσταται από την ημερομηνία "30 Απριλίου 2016".
Άρθρο 2
Στο παράρτημα III της απόφασης 2010/221/ΕΕ, η καταχώριση για το Ηνωμένο Βασίλειο σχετικά με τον ερπητοϊό των στρειδιών 1 μvar (OsHV-1 μVar) απαλείφεται.
Άρθρο 3
Η παρούσα απόφαση εφαρμόζεται από την 1η Μαΐου 2014.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 29 Απριλίου 2014.

Labels: 3
18
6